|  |  |
| --- | --- |
|  | **Pesterzsébet-Központi Református** **Egyházközség**1204 Budapest, Ady E. u. 81.Tel/Fax: 283-0029www.pkre.hu |
|  ***1893-2023*** |  |

Pesterzsébet, 2023. március 19.

***Takaró Tamás Dániel, lelkipásztor***

**A nagy vacsora**

**Lectio:** Lukács 14; 15-24

***„Mikor pedig ezt az egyik vendég meghallotta, így szólt hozzá*** *(tudniillik Jézushoz)****: Boldog az, aki Isten országának vendége.***

***Ő pedig a következőképpen válaszolt: Egy ember nagy vacsorát készített, és sok vendéget hívott meg. A vacsora órájában elküldte a szolgáját, hogy mondja meg a meghívottaknak: Jöjjetek, mert már minden készen van! De azok egytől egyig mentegetőzni kezdtek. Az első azt üzente neki: Földet vettem, kénytelen vagyok kimenni, hogy megnézzem. Kérlek, ments ki engem! A másik azt mondta: Öt pár ökröt vettem, megyek, hogy lássam, mit érnek. Kérlek, ments ki engem! Megint egy másik azt mondta: Most nősültem, azért nem mehetek. Amikor visszatért a szolga, jelentette mindezt urának.***

***A ház ura ekkor megharagudott, és ezt mondta szolgájának: Menj ki gyorsan a város útjaira és utcáira, és hozd be ide a szegényeket, a nyomorékokat, a sántákat és a vakokat! A szolga aztán jelentette: Uram, megtörtént, amit parancsoltál, de még van hely.***

***Akkor az úr ezt mondta a szolgájának: Menj el az utakra és a kerítésekhez, és kényszeríts bejönni mindenkit, hogy megteljék a házam. Mert mondom nektek, hogy azok közül, akiket meghívtam, senki sem kóstolja meg a vacsorámat.”***

**Alapige:** Lukács 14; 17b

***„A vacsora órájában elküldte a szolgáját, hogy mondja meg a meghívottaknak: Jöjjetek, mert már minden készen van.”***

Kedves Testvérek! **Amikor Jézus Krisztus test szerint itt járt a földön, mindig elfogadta, ha emberek meghívták őt az otthonukba.** Elment testvérpárokhoz, házaspárokhoz, lakodalmas házakba, gazdagokhoz és szegényekhez egyaránt. Szeretett az emberekkel együtt lenni és beszélgetni velük. Gyakran ilyen asztal körüli beszélgetésekkor hangoztak el a szájából olyan tanítások, amelyeket 2000 éve idéz és visszhangoz a keresztyén világ.

A nagy vacsora példázatát is egy étkezőasztal mellett mondta el válaszképpen valakinek, aki hallgatva addigi tanításait azt mondta Jézusnak. *„Boldog az, aki Isten országának vendége.”* A nagy vacsora példázatában **a házigazda: Isten**, **a meghívottak: a kiválasztott emberek** és hallunk még a történetben **egy szolgáról**, aki ura meghívóját kézbesítette a vendégeknek. Úr, meghívottak, szolga, róluk lesz ma szó Jézus példázata szerint.

Az ókori Izraelben **kettős meghívás** volt szokásban. A házigazda először gondosan megválogatta, hogy kikkel szeretne egy asztalközösségben lenni, aztán ezeknek a vendégeknek jó előre elküldte a meghívót. Ennek elfogadása kötelezte a meghívottat, hogy megjelenjen az ünnepi vacsorán. A meghívás későbbi lemondása halálos sértésnek számított. Amikor elérkezett a vendégség ideje, levágták az állatokat és ezzel késznek tekintették az ünnepi vacsorát. Ekkor újra értesítették a vendégeket, hogy most már jöjjenek, minden készen áll a lakomához.

Jézus asztaltársaságában ott ültek a farizeusok, törvénytudók, Izrael értelmisége, jó módú emberek, akik ismerve az Ószövetséget, megértették a példázatból, hogy ők a hivatalosok. Jézus asztaltársasága meg kellett, hogy értse, élén a házigazdával, hogy nem csak ő rendez lakomát itt a földön, hanem Isten is. **Az a nagy lakoma.** Annak pedig te is meghívottja vagy! **Meghívta Isten Izraelt, s benne titeket is, akik jelen vagytok.** Milyen ünnepélyes Jézus példázata, félreérthetetlen, hogy éppen róluk van szó, akik mellette ülnek, ők a megszólítottak. Sokadszor próbálta Jézus elmondani nekik - nyíltan, példázatokban, tanmesékben, tanítói beszélgetésekben -, hogy Isten hívja és várja őket, az ő örömlakomájába, a vele való közösségbe.

**Jézus ezzel a történettel Isten szívébe enged bepillantani.** A példázatbeli Úr, azaz Isten, nem akar az embertől távol élni. **Jézus példázata szerint Isten nem akar az ember számára elérhetetlen távolságban maradni.** Bár a bűnesetben, az Éden kertjében, elszakadt az ember Istentől, de Jézus szerint Isten soha nem nyugodott bele ebbe az állapotba. Az ember számára elveszett Éden kert helyett, örömlakomás-házat készít a meghívottak számára! Az együtt étkezés az ókori keleten éppen a közösségvállalás kifejezése volt. Megdöbbentő, hogy bár az ember volt, aki otthagyta teremtőjét, aki hátat fordított Istennek, amikor bűnt követett el ellene, az ember bántotta meg Istent engedetlenségével, **mégis Isten keresi szakadatlanul az embert, hogy megajándékozhassa bocsánatával!** Ezért jött utánunk. Tudja, hogy nélküle itt a földi vándorutunkon mindent csak elrontani tudunk.

És ha nélküle halunk meg, végül elveszünk, elkárhozunk, egy nélküle való létben élünk tovább. **Isten mindent elkészített ahhoz, hogy hozzá, haza találjunk, és a szívünk megbékéljen.** A visszatérésnek nincs feltétele, nem kell teljesítenünk semmit, Isten nagy vendégvárójának az ajtaja nyitva áll. **Csak a meghívást kell elfogadnunk.**

Nincs semmilyen teljesítménykényszer, vagy megfelelési kényszer. Nem olvastuk a példázatban, hogy az úr a vendégektől vacsorai hozzájárulást várt volna. **A vendégeknek a vacsorára semmit sem kell vinniük, csak önmagukat!** Úgy, ahogy vagyunk, mehetünk hozzá mi is. Isten üzenete változatlan: *„Jöjjetek, mert már minden készen van!”*

Ez után Jézus rátér a példázat második felére. Vajon, hogy felelnek a hívásra a hivatalosak? Jézus kortársai számára hallatlan és botrányos dolog hallik ki a történetből. Az előzetesen, jó időben elhangzott meghívás ellenére, a meghívottak egymás után mentegetőzni kezdenek és kimentést kérnek a nagy vacsoráról. Visszaüzennek az Úrnak: nem megyünk el. **Miért nem mentek el a hivatalosak? Azért, mert nem értek rá.** Visszaüzennek az úrnak, hogy fontosabb dolguk van. Földet vettem, öt iga ökröt vettem, feleséget vettem. Éppen fontosabb dolguk volt.

**Ma úgy mondanánk: üzlet, társadalmi kötelesség, szerelem, nem érünk rá, az Úr hívásával foglalkozni.** De sokszor hallottam: *Nem érek rá, hogy eljöjjek a templomba. Nincs időm. Most van fontosabb dolgom, de majd, ha úgy alakul, eljövögetek. Most olyan életszakaszban vagyok, hogy a munkám miatt még vasárnap is dolgoznom kell. Most szerelmes vagyok, a párommal töltök minden szabad percet.* De vajon meddig bírja a tested, a szíved, ha a hetedik nap is dolgozol, és nem pihensz? Mi lesz az idegrendszereddel és a lelkeddel, ha nem töltekezel fentről való erőkkel? Mi marad majd a szerelmeddel való kapcsolatodból, ha közben Isten nem formálhat téged és őt?

**A példázatbeli férfiak szerint van fontosabb, mint Istennel találkozni.** Kiderül róluk, hogy nem is igazán akarnak részt venni az örömlakomán. Nem érnek erre rá. Nem így van ma is? A jómódú nyugati világ polgárai hátat fordítottak Istennek. Az emberek nem érnek rá sem Istenre, sem a saját lelkünkre, s közben mind a társadalmi, mind a magán életük tönkremegy**. Isten nélkül az élet előbb utóbb minden szinten tönkre megy.** A Nyugat istenvesztése okán jutunk oda mára, hogy az egész világot egy újabb világégés fenyegeti. Feltűnő, hogy a példázatbeli minden, a hívást visszautasító, ember jó módú volt. Valamiben gazdag. Aki földet vesz, nem azzal menti ki magát, hogy dolgozni fog rajta: így mondja: *„Kénytelen vagyok kimenni, hogy megnézzem.”*

A második meghívott, aki öt ökröt vett, nem szántani kezdett állataival, hanem azt feleli: *„Megyek és kipróbálom azokat.”* A harmadik meghívott annyit mond: *„Megnősültem, azért nem mehetek.”*

Jézus nem az anyagi javak birtoklása ellen szól, vagy a házassággal szemben foglal állást. **De azt nem engedi meg, hogy ezeket tekintsük életünk céljának és úgy élvezzük ezeket, hogy szembe kerüljünk Isten akaratával.** Ne felejtsük el, hogy a példázatbeli emberek, jó előre tudtak a nagy vacsoráról, az első meghívás alapján. Úgy kellett volna intézniük az egyébként fontos dolgaikat, hogy ezek ne ütközzenek az Úr hívásával. **Azt jelenti ez, hogy mi, akiket Isten elhívott magának, úgy kell, hogy rendezzük családi és anyagi ügyeinket, hogy az egyezzen Isten igéjével, rendjével és akaratával.** Mert ha nem, akkor a mindennapi életünk megoldatlan ügyei miatt szembefordulhatunk Istennel, hasonlóan, mint a példázatbeli férfiak.

Pedig a dolgaink éppen akkor kerülnének a helyükre, rendeződnének, ha komolyan vennénk az Istennel való közösséget! **Minden, ami Isten helyére kerül az életünkben, bálvány-isten lesz és uralkodni fog rajtunk.** Ezért mondják a példázatban a meghívottak, hogy *kell*! Földet vettem, ki *kell* mennem, hogy megnézzem. Feleséget vettem, nem mehetek a lakomára. Észre sem veszi az ember, hogy Istentől távol élve már nem ő dönt arról, hogy mit tegyen. Bárkit, vagy bármit, amit Isten elé helyezünk, az uralkodni kezd a szívünkön, mérgezni kezd bennünket, és ha nem történik uralomváltás a szívünkben, tönkre tehet bennünket.

A példázat szerint Isten nem adja fel, ha meghívottak nem jönnek el házába, jöhet mindenki! Megdöbbentő Isten válasza! *„A ház ura megharagudott, és ezt mondta szolgájának: Menj ki gyorsan a város útjaira és utcáira, és hozd be ide a szegényeket, a nyomorékokat, a sántákat és a vakokat!”* Nem jönnek a gazdagok? Jöjjenek a szegények! Nem jön a társadalom elitje? Jöjjenek az egyszerű emberek! Nem jönnek az okosok? Jöjjenek az együgyűek! Nem kellek az egészségeseknek? Jöjjenek a betegek! Nem akar velem örülni Izrael? Jöjjenek a pogányok! Nem kellek északon és nyugaton? Megyek keltre és délre! Nem kellek Európának? Megyek Afrikába! Jöjjenek a sírók, kizsákmányoltak, lelki szegények, özvegyek és árvák. Jöjjenek a bűnösök mindenhonnan hozzám!

S a lakodalmas ház elkezd megtelni boldog emberekkel. **Ha nem jönnek a választottak, akkor jöhet mindenki, aki jönni szeretne!** A példázatbeli engedelmes szolga visszatér, és azt mondja: *„Uram, megtörtént, amit parancsoltál, de még van hely. Akkor az úr ezt mondta a szolgájának: Menj el az utakra és a kerítésekhez, és kényszeríts bejönni mindenkit, hogy megteljék a házam. Mert mondom nektek, hogy azok közül, akiket meghívtam, senki sem kóstolja meg a vacsorámat.”*

Jézus úgy fejezi be a történetet, hogy annak a példázatbeli háznak az ajtaja, ahol nagy vacsora folyik, nem záródik be, mert még nem ülnek minden széken, vannak üres helyek. Halljátok az evangéliumot? Még van hely! **Még van hely, neked is! Még nyitva áll a nagy vacsora házának ajtaja!** Uram, még van hely! – mondja szolga. Még nem telt meg az a ház. Van számodra is elkészített hely! Nem kellene elfoglalnod már?

Végül figyeljünk arra, hogy ki ez a példázatbeli szolga, akit Ura újra és újra kiküld az emberek közé a parancsaival. Feltűnő, hogy egyes számban szerepel, az úr mindig ugyanazt a szolgáját küldi ki. A szolga pedig minden alkalommal pontosan végrehajtja Ura parancsait. Jézus, ebben a példázatban önmagáról beszél. Ő maga a szolga. **Ő volt Isten népének küldött szerelmes levele, akiben mindent elmondott, mindent megüzent, amit akart.** Ő volt, akit Izrael, a hivatalosak, a vele egy asztalnál ülő írástudók és farizeusok is visszautasítottak. **Jézus volt, aki mégsem fordult el tőlük, ugyanakkor odafordult a szegényekhez, betegekhez, özvegyhez és árvához.**

Aki megbocsátott a házasságtörő asszonynak, aki meggyógyította a vakot és megtisztította a leprást. Aki engedelmesen azt tette, amire az Úr, az Ő Atyja parancsot adott. **Jézus volt, aki elkezdte megtölteni Isten nagy örömlakomás házát a megtérő bűnösökkel.** Ő maga volt a példázatbeli szolga. Róla beszélt már az Ószövetség is. Ézsaiás próféta már Jézus születése előtt évszázadokkal beszélt róla, Isten szenvedő szolgájáról. *„Megvetett volt, és emberektől elhagyatott, fájdalmak férfia, betegség ismerője. Eltakartuk arcunkat előle, megvetett volt, nem törődtünk vele. Pedig a mi betegségeinket viselte, a mi fájdalmainkat hordozta. Mi meg azt gondoltuk, hogy Isten csapása sújtotta és kínozta. Pedig a mi vétkeink miatt kapott sebeket, bűneink miatt törték össze. Ő bűnhődött, hogy nekünk békességünk legyen, az ő sebei árán gyógyultunk meg. Mindnyájan tévelyegtünk, mint a juhok, mindenki a maga útját járta. De az Úr őt sújtotta mindnyájunk bűnéért. Amikor kínozták, alázatos maradt, száját sem nyitotta ki. Mint a bárány, ha vágóhídra viszik, vagy mint a juh, mely némán tűri, hogy nyírják, ő sem nyitotta ki száját.”* Ézs. 53:3-8.

Közeledik virágvasárnap, nagyhét, nagypéntek, húsvét. **Isten Fia, Jézus Krisztus áldozatában, számunkra is megnyitotta az utat, az ő országába, az ő házába.** Beléphetünk oda mindnyájan. Mi is készülünk az ünnepekre egy vacsorával, az úrvacsorával, amivel majd te is élhetsz. Élj vele hit által. Jusson majd eszedbe, az úrasztalánál állva, bánva bűneidet, hogy a te helyedet is Jézus készítette el az atyai házban. Drága árat fizetett érte. A mai istentisztelet is egy levél. Isten szerelmeslevelének, Jézusnak az üzenete hozzád: *„Jöjjetek immár minden kész!”*

Ámen!